Nafarroako Parlamentuko Mahaiak, 2021eko urtarrilaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko galdera, Basozainen Zerbitzuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko urtarrilaren 18an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko foru parlamentari Marisa de Simón Caballerok, Legebiltzarreko Erregelamenduaren 14.2 artikuluan ezarritakoaren babesean, honako galdera hau egiten du, Nafarroako Gobernuko Lehendakaritzako, Berdintasuneko, Funtzio Publikoko eta Barneko kontseilariak idatziz erantzun dezan:

Iragan azaroaren 6an aurkeztu zen Foruzaingoaren Plan Estrategikoa aztertzerakoan, ikusi dugu AMIA (ahuleziak, mehatxuak, indarrak eta aukerak) ataleko “Antolamendu-egitura eta eginkizunen garapena” apartatuan (38. orrialdean) Basozainen Zerbitzua mehatxutzat hartzen dela Foruzaingoaren Ingurumen Babeserako Brigadarako.

Oso bitxia eta kezkagarria da AMIA azterketan Basozainen Zerbitzua mehatxutzat hartzea Foruzaingoaren Ingurumen Babeserako Brigadarako. Foruzaingoak eta Basozainen Zerbitzuak eginkizun-maila desberdinetan egiten dute lan, nahiz eta gai batzuetan bat egiten duten. Basozainen Zerbitzuaren eginkizunak, ingurumenaren kudeaketari dagokionez, Foruzaingoarenak baino zabalagoak eta anitzagoak dira, bien eskumenei erreparatzen badiegu.

Gizarteak zerbitzu publikoa, eraginkortasuna, eta funtzionamendu egokia eskatzen du zerbitzuak ematerakoan, eta, halaber, leialtasuna, konfiantza eta lankidetza nagusitu behar dira Administrazioaren egitura desberdinen artean.

Ulertezina da Foruzaingoak uste izatea Nafarroako Gobernuaren Basozainen Zerbitzua mehatxu bat izan daitekeela, bi kidego horien arteko lankidetzak sendotasuna eta aukerak ekarri beharko lituzkeenean.

Hori dela eta, hauxe galdetu nahi diogu Nafarroako Gobernuko Lehendakaritzako, Berdintasuneko, Funtzio Publikoko eta Barneko Departamentuari:

Plan horrek esan nahi du Lehendakaritzako, Berdintasuneko, Funtzio Publikoko eta Barneko Departamentuak ikerketari buruzko eskumenak kendu nahi dizkiola Basozainen Zerbitzuari Foruzaingoak bakarrik egiteko lan hori?

Zer neurri hartuko ditu Nafarroako Gobernuak Basozainen Zerbitzua indartzeko? Irudi korporatiboa emanen al dio, herritarrek behar bezala identifika dezaten?

Basozainen Zerbitzuak ingurumenarekin loturiko delituak ikertu eta jazartzeko dituen eskumenak errespetatuko al dira, araudiak aitortzen dizkion moduan, edota Administrazioaren egitura desberdinen arteko lehia ikusi behar dugu?

Iruñean, 2021eko urtarrilaren 12an

Foru parlamentaria: Marisa De Simón Caballero